(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡςΓ΄

Παρασκευή, 20 Σεπτεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της 23 Σεπτεμβρίου 2024., σελ.   
2. Συζήτηση επίκαιρης ερώτησης:προς τον Υπουργό Αγροτικής Ανάπτυξης και Tροφίμων με θέμα: «Μετά την απαράδεκτη απώλεια πόρων από την ΚΑΠ 2023-2027 για το 2023, η πολύμηνη καθυστέρηση για τα προγράμματα των Οργανώσεων Ελαιουργικών Φορέων (ΟΕΦ) θέτει σε κίνδυνο και τους πόρους για το 2024»., σελ.

ΠΡΟΕΔΡΕΥΩΝ

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΠΛΑΚΙΩΤΑΚΗΣ Ι. , σελ.   
  
Β. Επί της επίκαιρης ερώτησης  
 ΤΣΙΑΡΑΣ Κ. , σελ.   
 ΧΑΡΙΤΣΗΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΓ΄

Παρασκευή 20 Σεπτεμβρίου 2024

Αθήνα, σήμερα στις 20 Σεπτεμβρίου 2024, ημέρα Παρασκευή και ώρα 8.59΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ**. ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-9-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡϟΒ΄ συνεδριάσεώς του, της Πέμπτης 19 Σεπτεμβρίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση της από 24 Μαΐου 2024 Συμφωνίας Τροποποίησης της από 2 Φεβρουαρίου 2018 «Σύμβασης Παραχώρησης αναφορικά με τη Χρήση και την Εκμετάλλευση Ορισμένων Χώρων και Περιουσιακών Στοιχείων εντός του Λιμένος Θεσσαλονίκης» μεταξύ του Ελληνικού Δημοσίου και της «Οργανισμός Λιμένος Θεσσαλονίκης Α.Ε.»».)

Κυρίες και κύριοι συνάδελφοι, εισερχόµαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επικαίρων ερωτήσεων επιτρέψτε μου να ανακοινώσω στο Σώμα το δελτίο επικαίρων ερωτήσεων της Δευτέρας 23 Σεπτεμβρίου 2024 το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1377/11-9-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «Νέα Δημοκρατία» κ. Μάξιμου Χαρακόπουλου προς τον Υπουργό Εσωτερικών με θέμα: «Κατασκευή νέου σχολικού συγκροτήματος για πρότυπο γυμνάσιο και λύκειο Λάρισας».

2. Η με αριθμό 1382/13-9-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Υγείας με θέμα: «Διά βίου συμφωνητικά εχεμύθειας απαιτεί η 7η Υγειονομική Περιφέρεια (ΥΠΕ) οπισθοδρομώντας τη χώρα σε σκοτεινές και αντιδημοκρατικές εποχές».

3. Η με αριθμό 1389/16-9-2024 επίκαιρη ερώτηση του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Περιβάλλοντος και Ενέργειας με θέμα: «Μονόδρομος η απόσυρση του περιφερειακού χωροταξικού πλαισίου δυτικής Μακεδονίας».

4. Η με αριθμό 1394/16-9-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Για τις δομές και υπηρεσίες ψυχικής υγείας στον Νομό Ηρακλείου Κρήτης».

5. Η με αριθμό 1375/9-9-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων με θέμα: «Ατελείωτα τα προβλήματα των αγροτών και των κτηνοτρόφων λόγω της δραματικά παρατεινόμενης ανεπάρκειας στη λειτουργία του ΟΠΕΚΕΠΕ».

6. Η με αριθμό 1381/13-9-2024 επίκαιρη ερώτηση της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Κλιματικής Κρίσης και Πολιτικής Προστασίας με θέμα: «Άμεση επίλυση των ζητημάτων που αφορούν τους μόνιμους, συμβασιούχους και πυροσβέστες πενταετούς υποχρέωσης».

7. Η με αριθμό 1379/12-9-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Παιδείας, Θρησκευμάτων και Αθλητισμού με θέμα: «Ορθή εφαρμογή άρθρου 17 ν.5128/2024».

8. Η με αριθμό 1387/16-9-2024 επίκαιρη ερώτηση του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Μετανάστευσης και Ασύλου με θέμα: «Ραγδαία αύξηση των λαθρομεταναστευτικών ροών προς τη χώρα μας. Αναγκαία η λήψη μέτρων για τον περιορισμό του φαινομένου ώστε να διαφυλαχθεί η κοινωνική ειρήνη».

9. Η με αριθμό 1376/11-9-2024 επίκαιρη ερώτηση του Ανεξάρτητου Βουλευτή Ηρακλείου κ. Μιχαήλ Γαυγιωτάκη προς τον Υπουργό Προστασίας του Πολίτη με θέμα: «Ανακαταλήψεις του κτηρίου "Ευαγγελισμός" στο Ηράκλειο Κρήτης και άμεση εκκένωση του από τα αντιεξουσιαστικά στοιχεία».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 1378/11-9-2024 επίκαιρη ερώτηση του Βουλευτή Πρεβέζης της Κοινοβουλευτικής Ομάδας «Νέα Δημοκρατία» κ. Σπυρίδωνα Κυριάκη προς τον Υπουργό Υγείας με θέμα: « Χαρακτηρισμός Πρέβεζας ως προβληματικής και άγονης περιοχής».

2. Η με αριθμό 1383/13-9-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς τον Υπουργό Υγείας με θέμα: «Δημιουργία αίθουσας ανάνηψης στο ενδοσκοπικό εργαστήριο της γαστρεντολογικής κλινικής του “Θεαγένειου” Αντικαρκινικού Νοσοκομείου Θεσσαλονίκης (ΑΝΘ)».

3. Η με αριθμό 1395/16-9-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας με θέμα: «Για τα οξυμένα προβλήματα στο Πανεπιστημιακό Νοσοκομείο Λάρισας».

4. Η με αριθμό 1391/16-9-2024 επίκαιρη ερώτηση της Βουλευτού Φλώρινας της Κοινοβουλευτικής Ομάδας «Νέα Αριστερά» κ. Θεοπίστης Πέρκα προς τον Υπουργό Υγείας με θέμα: «Τι θα γίνει με τη λειτουργία και αναβάθμιση του Κέντρου Φυσικής Ιατρικής και Αποκατάστασης (ΚΕΦΙΑΠ) Αμυνταίου;».

5. Η με αριθμό 1380/13-9-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Περιβάλλοντος και Ενέργειας με θέμα: «Καθυστέρηση διαδικασιών προγράμματος «Εξοικονομώ - Ανακαινίζω για νέους».

6. Η με αριθμό 1384/13-9-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς τον Υπουργό Παιδείας, Θρησκευμάτων και Αθλητισμού με θέμα: «Η κατάσταση της γενικής εκπαίδευσης και της ειδικής αγωγής στη Θεσσαλονίκη».

7. Η με αριθμό 1396/16-9-2024 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Κατσώτη προς την Υπουργό Εργασίας και Κοινωνικής Ασφάλισης με θέμα: «Να λυθεί άμεσα το πρόβλημα της στέγασης των εξήντα σωματείων του Εργατικού Κέντρου Αθήνας».

8. Η με αριθμό 1397/16-9-2024 επίκαιρη ερώτηση της Βουλευτού Φλώρινας της Κοινοβουλευτικής Ομάδας «Νέα Αριστερά» κ. Θεοπίστης Πέρκα προς τον Υπουργό Περιβάλλοντος και Ενέργειας με θέμα: «Χωρίς διαβούλευση και επικαιροποίηση μελετών το περιφερειακό χωροταξικό πλαίσιο της Περιφέρειας Δυτικής Μακεδονίας».

9. Η με αριθμό 1386/15-9-2024 επίκαιρη ερώτηση του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημήτριου Νατσιού προς τον Υπουργό Παιδείας, Θρησκευμάτων και Αθλητισμού με θέμα: «Συγχωνεύσεις τμημάτων σε σχολεία πρωτοβάθμιας και δευτεροβάθμιας εκπαίδευσης».

10. Η με αριθμό 1385/13-9-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας με θέμα: «Άμεση ανάγκη επαναλειτουργίας των οικοτροφείων για τη φιλοξενία κωφών και βαρήκοων μαθητών πρωτοβάθμιας εκπαίδευσης, σπουδαστών ΟΑΕΔ, Σχολές Ανώτερης Επαγγελματικής Κατάρτισης (ΣΑΕΚ) και φοιτητών πανεπιστημίων».

11. Η με αριθμό 1398/16-9-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Υποδομών και Μεταφορών με θέμα: «Να κατασκευαστούν τα σχολεία της κεντρικής Μακεδονίας, των οποίων έχει εγκριθεί η ίδρυσή τους αλλά δεν λειτουργούν λόγω έλλειψης διδακτηρίου».

12. Η με αριθμό 1392/16-9-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» του κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Εκτεθειμένη η Κυβέρνηση μετά το πόρισμα της Επιτροπής Δημοσιονομικού Ελέγχου (ΕΔΕΛ) που διαπιστώνει σοβαρές παραβιάσεις του θεσμικού πλαισίου για τα «σπιτάκια» ανακύκλωσης».

13. Η με αριθμό 1399/16-9-2024 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Ασημίνας Διγενή προς τον Υπουργό Παιδείας, Θρησκευμάτων και Αθλητισμού με θέμα: «Σοβαρά προβλήματα αντιμετωπίζει η δημόσια κεντρική ιστορική βιβλιοθήκη Χίου «Κοραής».

ΑΝΑΦΟΡΕΣ – ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5787/11-7-2024 ερώτηση του Βουλευτή Μεσσηνίας της Κοινοβουλευτικής Ομάδας «Νέα Δημοκρατία» κ. Ιωάννη Λαμπρόπουλου προς τον Υπουργό Περιβάλλοντος και Ενέργειας με θέμα: «Δόμηση σε γήπεδα, κείμενα εκτός ορίων οικισμών και εκτός σχεδίου».

2. Η με αριθμό 6218/31-7-2024 ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Περιβάλλοντος και Ενέργειας με θέμα: « Ως πότε η ΝΔ θα ασκεί πολιτική στη λογική "αποφασίζω για εσάς χωρίς εσάς" για το ζήτημα του έργου Κυβερνητικό Πάρκο Ανδρέας Λεντάκης στον Δήμο Δάφνης - Υμηττού;».

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σας ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 20 Σεπτεμβρίου 2024, ότι η επίκαιρη ερώτηση που θα συζητηθεί είναι η υπ’ αριθμόν 1390/16-9-2024 επίκαιρη ερώτηση, η οποία θα απαντηθεί από τον Υπουργό Αγροτικής Ανάπτυξης και Τροφίμων κ. Κωνσταντίνο Τσιάρα.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και ο ερωτών Βουλευτής».

Κατόπιν τούτου, προχωρούμε στη συζήτηση της δεύτερης με αριθμό 1390/16-9-2024 επίκαιρης ερώτησης πρώτου κύκλου του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Αγροτικής Ανάπτυξης και Tροφίμων με θέμα: «Μετά την απαράδεκτη απώλεια πόρων από την ΚΑΠ 2023 - 2027 για το 2023, η πολύμηνη καθυστέρηση για τα προγράμματα των Οργανώσεων Ελαιουργικών Φορέων (ΟΕΦ) θέτει σε κίνδυνο και τους πόρους για το 2024».

Παρακαλώ, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, κατ’ αρχάς, θέλω να είμαι δίκαιος. Οφείλω να πω ότι πραγματικά το γεγονός ότι έρχεστε να απαντήσετε, λίγες μόλις ημέρες μετά την κατάθεση της επίκαιρης αυτής ερώτησης, είναι κάτι το οποίο δεν συνηθίζεται στην κοινοβουλευτική πρακτική και νομίζω ότι είναι κάτι το οποία σας τιμά και θέλω να το επισημάνω.

Επίσης, γνωρίζω ότι έχετε αναλάβει τη συγκεκριμένη θέση, σχετικά πρόσφατα. Άρα, η υπόθεση, την οποία συζητάμε σήμερα, δεν αφορά μόνο τη δική σας θητεία, αφορά και την προηγούμενη. Γνωρίζετε πολύ καλά -κι εσείς και όσοι έχουμε διατελέσει Υπουργοί- ότι στη διοίκηση υπάρχει συνέχεια. Πόσο μάλλον όταν μιλάμε για την ίδια Κυβέρνηση και Υπουργούς της ίδιας Κυβέρνησης. Σήμερα σας καλώ να απαντήσετε σε ζητήματα, τα οποία αφορούν και όλη την προηγούμενη περίοδο.

Να υπενθυμίσω εν τάχει -στο λίγο χρόνο που έχω στη διάθεσή μου- περί τίνος πρόκειται. Μιλάμε για τα προγράμματα ΟΕΦ -τις οργανώσεις των ελαιοπαραγωγών- που αποτελούν μέρος της ΚΑΠ, της Κοινής Αγροτικής Πολιτικής, της χρηματοδότης που παίρνει η χώρα μας, για τα αγροτικά προγράμματα.

Τα προγράμματα αυτά προέρχονται από την παρακράτηση 2% επί των ενισχύσεων που λαμβάνουν οι περίπου τριακόσιες πενήντα χιλιάδες ελαιοπαραγωγοί στη χώρα μας. Συνεπώς, είναι επιβεβλημένη η επιστροφή αυτών των κρατήσεων, αυτών των χρημάτων στις οργανώσεις των παραγωγών και μάλιστα με αναλογικό τρόπο.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Προέδρου)

Με βάση το στρατηγικό σχέδιο της χώρας, η προκήρυξη έπρεπε να έχει ήδη γίνει από το 2023. Αυτό δεν έγινε ποτέ το 2023, με αποτέλεσμα τα κονδύλια για τη συγκεκριμένη χρονιά να χαθούν, καθώς δεν μεταφέρονται στην επόμενη.

Για το 2024 τώρα, την τρέχουσα χρονιά. Πέρασαν επτάμισι μήνες καθυστέρησης -αδικαιολόγητης καθυστέρησης- χωρίς να γίνει τίποτα. Φτάσαμε στα μέσα Ιουλίου. Τελικά, η υπουργική απόφαση δημοσιεύτηκε στις 15 Ιουλίου, με την προθεσμία των δεκαπέντε ημερών να είναι ασφυκτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Υπήρξαν έντονες αντιδράσεις από την Ένωση Αγροτικών Συνεταιρισμών. Δόθηκε μια παράταση δύο μόλις ημερών -σαράντα οκτώ ωρών- και εύλογα, βεβαίως, οι φορείς, οι αγρότες αναρωτιούνται αν αυτή η καθυστέρηση και όλη αυτή η μεθόδευση και της πολύ μικρής παράτασης, ευνοεί κάποιους που έχουν πρόσβαση σε εσωτερική πληροφόρηση του Υπουργείου.

Υπάρχει και ένα εκτενές ρεπορτάζ –θέλω να το αναφέρω- του Δημήτρη Τερζή στον ιστότοπο «in.gr», που αναφέρεται στην συγκεκριμένη υπόθεση. Μιλάει, μάλιστα, για οσμή σκανδάλου και αναφέρεται σε πάροχο υπηρεσιών που πιθανόν επωφελείται από όλη αυτή την κατάσταση, αλλά και για ωφελούμενους που δεν ανήκουν στον κλάδο των ελαιοπαραγωγών.

Νομίζω, θα συμφωνήσουμε, κύριε Υπουργέ, ότι η χώρα μας δεν έχει την παραμικρή πολυτέλεια, ειδικά στις σημερινές συνθήκες, να χάνει πολύτιμα ευρωπαϊκά κονδύλια λόγω αβελτηρίας, καθυστερήσεων ή άλλων μεθοδεύσεων από υπηρεσιακούς παράγοντες των Υπουργείων και στην προκειμένη περίπτωση του Υπουργείου Αγροτικής Ανάπτυξης.

Βεβαίως, είναι πολλά αυτά τα οποία θα μπορούσαμε να συζητήσουμε και για άλλα κακώς κείμενα στο συγκεκριμένο Υπουργείο, για τον ΟΠΕΚΕΠΕ, για τον ΕΛΓΑ. Πάρα πολλά ζητήματα. Προφανώς τώρα δεν έχω τον χρόνο. Σε μια επόμενη ενδεχομένως ερώτησή μου να επανέλθω για αυτά τα ζητήματα.

Θέλω όμως -και θα κλείσω με αυτό την πρωτολογία μου- να επιμείνω στο συγκεκριμένο ζήτημα και να σας θέσω επτά πολύ συγκεκριμένα ερωτήματα, για τα οποία θα ήθελα, κύριε Υπουργέ, να υπάρξουν σαφείς απαντήσεις.

Πρώτον, ποια ποσά για τους ελαιοκομικούς φορείς χάθηκαν την περσινή χρονιά, το 2023;

Δεύτερον, ποια ποσά αφορούν τα υπόλοιπα έτη, από εδώ και μπρος και πώς θα διασφαλιστεί ότι δεν θα χαθούν και τα υπόλοιπα χρόνια;

Τρίτον, ποια είναι η καταληκτική ημερομηνία για τις προκαταβολές του 2024;

Τέταρτον, γιατί δεν έγινε προδημοσίευση και διαβούλευση του προγράμματος των ΟΕΦ και ποιος αποφάσισε στο Υπουργείο και για ποιον λόγο υπήρξε τόσο μικρό -αυτό το ελάχιστο- χρονικό διάστημα για την υποβολή των αιτήσεων για έγκριση;

Πέμπτον, ποιοι ΟΕΦ είχαν ενταχθεί την περίοδο 2021 – 2022 και ποια η γεωγραφική κατανομή τους, καθώς και ποιοι από αυτούς έλαβαν προκαταβολή; Ποια η κατανομή των ενισχύσεων ανά περιφέρεια;

Έκτον, γιατί άργησε να γίνει αξιολόγηση των αιτήσεων των ΟΕΦ του 2024 και ποιος ο αριθμός τους και η γεωγραφική κατανομή για τη φετινή χρονιά;

Έβδομο και τελευταίο ερώτημα, πώς θα διασφαλιστεί, μετά την αξιολόγηση που θα γίνει στη συνέχεια, ότι οι φορείς θα μπορέσουν να προχωρήσουν στη διαδικασία της υποβολής ενστάσεων και να προλάβουν να υλοποιήσουν τα προγράμματα δράσεών τους για το 2024, για να μην έχουμε και πάλι απώλειες πόρων;

Συγκεκριμένα ερωτήματα για ένα θέμα το οποίο «καίει» αυτή τη στιγμή χιλιάδες ελαιοπαραγωγούς σε όλη τη χώρα. Παρακαλώ πολύ, κύριε Υπουργέ, να υπάρξουν σαφείς απαντήσεις.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Πρόεδρε.

Στην ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Κωνσταντίνος Τσιάρας.

Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Αξιότιμε, κύριε Πρόεδρε, θέλω να σας ευχαριστήσω κατ’ αρχάς για την ερώτηση που καταθέσατε, γιατί όντως για το συγκεκριμένο ζήτημα έχει δημιουργηθεί πολύ μεγάλος θόρυβος και κάποια στιγμή έπρεπε να δοθούν υπεύθυνες απαντήσεις. Μάλιστα, το γεγονός ότι τη θέσατε ουσιαστικά σε ένα αμιγώς πολιτικό πλαίσιο, είναι πολύ θετικό, γιατί νομίζω ότι με αυτόν τον τρόπο πρέπει να συζητάμε.

Θα κάνω μια πολύ μικρή εισαγωγή. Νομίζω ότι είναι γνωστό πως τα προγράμματα των Οργανώσεων Ελαιουργικών Φορέων -θα τους λέμε ΟΕΦ, όπως είπατε και εσείς νωρίτερα- είναι τριετή προγράμματα εργασίας, προϋπολογισμού περίπου 46.000.000 ευρώ ανά τριετία, χρηματοδοτούμενα από την Ευρωπαϊκή Ένωση αλλά και από εθνικά ίδια κεφάλαια των συμμετεχόντων φορέων.

Σε τι αφορούν αυτά τα προγράμματα, για να γίνεται και γνωστό; Σε εγκατάσταση συστημάτων ποιότητας και ιχνηλασιμότητας, σε επενδύσεις σε εξοπλισμό παραγωγών, στην εγκατάσταση συστημάτων ολοκληρωμένης διαχείρισης ελαιοκαλλιέργειας, στον εκσυγχρονισμό εγκαταστάσεων, στην εκπαίδευση των παραγωγών και στις μελέτες που πρέπει να γίνονται από τον συγκεκριμένο κλάδο.

Θα έλεγα, μάλιστα, ότι μαζί με τα τομεακά προγράμματα για το μέλι, τον οίνο, τα φρούτα όπως και τα λαχανικά, είναι ένα κομμάτι του Στρατηγικού Σχεδίου της Κοινής Αγροτικής Πολιτικής 2023 – 2027, η οποία -το ξέρουμε πολύ καλά- αποτυπώνει το σύνολο των αναγκαίων παρεμβάσεων της Κοινής Αγροτικής Πολιτικής. Ξέρουμε ότι αυτές οι παρεμβάσεις συμβάλλουν στην ικανοποίηση των διαπιστευμένων και ιεραρχημένων αναπτυξιακών αναγκών του αγροδιατροφικού τομέα αλλά βεβαίως και των αγροτικών περιοχών που πρέπει με ένα συγκεκριμένο τρόπο να αναπτυχθούν με έργα που εκσυγχρονίζουν την παραγωγή και την ίδια την παραγωγική διαδικασία.

Υπάρχουν δύο σημαντικές διαφορές σε σχέση με το παρελθόν. Ποιες είναι αυτές; Η σημαντικότερη διαφορά με την προηγούμενη περίοδο εφαρμογής των τομεακών προγραμμάτων έγκειται στην υποχρέωση της τήρησης όλων των υποχρεώσεων και την παρακολούθηση και αξιολόγηση που διέπουν το σύνολο των παρεμβάσεων του στρατηγικού σχεδίου.

Το δεύτερο στοιχείο ουσιαστικά της αλλαγής είναι ότι τα προγράμματα ελαιοπαραγωγής πλέον υλοποιούνται βάσει του οικονομικού έτους, δηλαδή από 1η Ιανουαρίου έως 31η Δεκεμβρίου και όχι βάσει του ελαιοκομικού έτους. Το ξέρετε, είστε από περιοχή που η ελαιοπαραγωγή έχει τεράστια ένταση και έκταση. Είμαι βέβαιος ότι το γνωρίζετε πολύ καλά. Παρεμπιπτόντως, ξέρουμε ότι το ελαιοκομικό έτος είναι από 1η Απριλίου έως 31η Μαρτίου.

Αυτά τα προγράμματα, συμπεριλαμβανομένου και αυτό για το ελαιόλαδο και την επιτραπέζια ελιά, έπρεπε να στηθούν από την αρχή αυτή τη φορά με βάση την Κοινή Αγροτική Πολιτική ως προς τις διαδικασίες. Για τον λόγο αυτό από το καλοκαίρι του 2023 οι αρμόδιες υπηρεσίες του Υπουργείου προετοίμασαν το σχέδιο της απόφασης, το οποίο στάλθηκε από την ειδική υπηρεσία διαχείρισης του στρατηγικού σχεδίου της Κοινής Αγροτικής Πολιτικής και τον ΟΠΕΚΕΠΕ, προκειμένου να γίνει ενσωμάτωση στα σχετικά άρθρα των απόψεων των υπηρεσιών τους για θέματα αρμοδιότητας.

Πού βρίσκεται όλη αυτή η υπόθεση, γιατί πρέπει να γίνει κατανοητό φαντάζομαι και σε όλους αυτούς που έχουν δείξει ενδιαφέρον για το συγκεκριμένο ζήτημα; Υπήρξαν σημαντικές αντιρρήσεις από την ΕΘΕΑΣ και από αγροτικούς συνεταιρισμούς σε σχέση, ουσιαστικά, με τη δυνατότητα υλοποίησης του στρατηγικού σχεδίου, γι’ αυτό και ζητήθηκε η τροποποίηση του στρατηγικού σχεδίου. Αντιλαμβάνεστε ότι για να ήταν περισσότερο αποτελεσματικό και να υπήρχε η δυνατότητα απορρόφησης όλων αυτών των ευρωπαϊκών κοινοτικών πόρων, προφανώς, θα έπρεπε η ελληνική πολιτεία, η Κυβέρνηση, να ακούσει και τις προτάσεις της ΕΘΕΑΣ και τις προτάσεις όλων των αγροτικών φορέων.

Και βεβαίως είναι γνωστό ότι η έγκριση αυτής της τροποποίησης προϋπέθετε διαβούλευση με την Ευρωπαϊκή Επιτροπή με συγκεκριμένες διαδικασίες και συγκεκριμένα χρονοδιαγράμματα, για τα οποία δεν μπορούσαμε να παρέμβουμε. Αυτή είναι η αλήθεια. Φτάσαμε, λοιπόν, να πάρουμε την απάντηση 28-2-2024. Αυτή είναι η αλήθεια. Και εγώ δεν θα κρυφτώ πίσω από το δάχτυλό μου διότι, προφανώς, έπρεπε από τη μία να ικανοποιήσουμε τα αιτήματα των ελαιοπαραγωγικών φορέων, μέσω της ΕΘΕΑΣ, αλλά από την άλλη πλευρά δημιουργούνταν ένα μεγάλο ζήτημα μιας και υπήρχε αδυναμία να υλοποιηθούν επιχειρησιακά προγράμματα κατά το έτος 2023 και βεβαίως θα χαθούν κάποια ευρωπαϊκά κονδύλια.

Το δίλημμα, όμως, ήταν προχωρούσαμε με το στρατηγικό σχέδιο της Κοινής Αγροτικής Πολιτικής όπως ήταν και πιθανότατα θα δημιουργούσε ακόμη μεγαλύτερη αδυναμία απορρόφησης κονδυλίων ή το τροποποιούσαμε με βάση τις πραγματικές ανάγκες, δυνατότητες, προτάσεις της ΕΘΕΑΣ, προκειμένου να υπάρχει η μεγαλύτερη απορρόφηση των κοινοτικών κονδυλίων; Αυτό ήταν το μεγάλο ερώτημα.

Και βεβαίως, αν θέλετε, να σας πω σε ό,τι με αφορά γι’ αυτόν τον λόγο, ουσιαστικά από την ανάληψη των καθηκόντων μου, αμέσως μόλις μου ετέθη το ζήτημα ζήτησα από τις υπηρεσίες του Υπουργείου να προχωρήσουν αμέσως στην έκδοση της σχετικής υπουργικής απόφασης που, όπως σωστά επισημάνατε, εκδόθηκε στις 15-7-2024. Και βεβαίως, με δεδομένο -και αυτό θέλω να το κρατήσετε- ότι για να υλοποιηθεί το πρόγραμμα για το 2024 -είναι μία από τις απαντήσεις στα ερωτήματα που θέσατε και περιμένετε- θα πρέπει ως τις 15 Οκτωβρίου να έχουν εκταμιευθεί οι προκαταβολές για τα εγκεκριμένα προγράμματα. Ενώ ταυτόχρονα έπρεπε οι προθεσμίες υποβολής, αλλά και αξιολόγησης των προγραμμάτων, να είναι όσο γίνεται συντομότερες. Το ζήτημα είναι ότι οι ενδιαφερόμενοι συμμετέχοντες, αλλά και οι υπηρεσίες μας, όλον αυτόν τον καιρό έδωσαν έναν πραγματικό αγώνα δρόμου για να προλάβουμε, με δεδομένο το ορόσημο της 15ης Οκτωβρίου.

Θα σας πω επίσης, απαντώντας σε ένα από τα ερωτήματά σας, ότι υποβλήθηκαν τελικά ογδόντα προτάσεις προγραμμάτων που η αξία τους φτάνει στα 71,5 εκατομμύρια ευρώ, για τα οποία στις αρχές της εβδομάδας θα ανακοινωθούν οι προσωρινοί πίνακες κατάταξης.

Θα απαντήσω σε όλα τα ερωτήματα τα οποία μου θέσατε, διότι πραγματικά πρέπει να είναι μια τεκμηριωμένη απάντηση και όλα αυτά τα οποία με ρωτάτε είναι λογικές -θα έλεγα- απορίες που μπορεί να προκύπτουν. Θα επανέλθω, όμως, στη δευτερολογία μου, κύριε Πρόεδρε, γιατί έχω ήδη διπλασιάσει τον χρόνο της πρωτομιλίας μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Παρακαλώ, κύριε Πρόεδρε, έχετε τον λόγο για τη δευτερολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, περιγράψατε τη λειτουργία των προγραμμάτων. Πρέπει να σας πω ότι προφανώς και εγώ από τη θητεία μου στο Υπουργείο Οικονομίας για αρκετά χρόνια γνωρίζω πάρα πολύ καλά τι σημαίνει διαχείριση συγχρηματοδοτούμενων προγραμμάτων, γνωρίζω πάρα πολύ καλά τις διοικητικές, διαχειριστικές, υπηρεσιακές δυσκολίες που υπάρχουν. Εδώ, όμως, συμβαίνει κάτι για το οποίο όποιος διαχειρίζεται προγράμματα είναι η δουλειά του ακριβώς να μη συμβεί. Και καταλαβαίνω ότι είστε και σε μια δύσκολη θέση γιατί πρέπει να καλύψετε και τον προκάτοχό σας, για να λέμε τα πράγματα με το όνομά τους. Τι, δηλαδή; Εδώ έχουμε απώλεια κοινοτικών πόρων. Δηλαδή, χρήματα τα οποία δικαιούται η χώρα μας, τα χάνει, γυρνάνε στα κοινοτικά ταμεία, χάνονται από τα ελληνικά ταμεία ακριβώς λόγω των ολιγωριών και των καθυστερήσεων. Μιλήσατε για τις διαβουλεύσεις που πρέπει να γίνουν –σωστά, πρέπει να γίνουν- αλλά πρέπει κάπου να καταλήγει αυτή τη διαδικασία ώστε να μη χάνουμε χρήματα.

Θα αναφέρω, λοιπόν, εγώ τα ποσά. Είναι -και νομίζω ότι θα συμφωνήσουμε- 10,3 εκατομμύρια για την περσινή χρονιά, για το 2023, και 14,5 εκατομμύρια για το 2024. Αν δεν ισχύουν αυτά τα ποσά, παρακαλώ διορθώστε με.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Δεν θα χαθεί τίποτα από αυτά.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Λοιπόν 10,3 και 14,5 είναι 24,8 εκατομμύρια ευρώ θα χαθούν. Εδώ, λοιπόν, το Υπουργείο πρέπει να κάνει όλες τις απαραίτητες ενέργειες.

Όμως, επειδή κάνουμε αυτή τη συζήτηση για τα ζητήματα της αγροτικής πολιτικής με αφορμή το συγκεκριμένο θέμα, θα μου επιτρέψετε, κύριε Υπουργέ, να διευρύνω λίγο τη συζήτησή μας και να πω ότι εδώ βρισκόμαστε σε ένα πολύ κρίσιμο σταυροδρόμι σχετικά και με τη διαχείριση της νέας ΚΑΠ, αλλά και με τον αγροτικό, με τον πρωτογενή τομέα συνολικότερα.

Τα πράγματα είναι πάρα πολύ δύσκολα. Τα προβλήματα στον αγροτικό τομέα είναι πάρα πολλά και, βεβαίως, τα προβλήματα αυτά δεν λύνονται ούτε με μεσοβέζικα μέτρα, όπως αυτά που ανακοίνωσε ο Πρωθυπουργός στη Διεθνή Έκθεση Θεσσαλονίκης ούτε με -επιτρέψτε μου να τους χαρακτηρίσω- αποικιοκρατικού χαρακτήρα σχεδιασμούς, όπως αυτή για τη διαχείριση των ζητημάτων της Θεσσαλίας με το περίφημο master plan ούτε με ιδιωτικοποίηση των υδάτων, του νερού, ούτε με αυτά που ακούσαμε για το πρόγραμμα των 600 εκατομμυρίων για την ανάπτυξη της θερμοκηπιακής καλλιέργειας, για το οποίο γεννώνται και απορίες σχετικά με την ανταλλαγή και την αντιπαροχή αδρανών γαιών.

Επειδή αναφερθήκατε και στην περιοχή μου, στη Μεσσηνία, και επειδή για το συγκεκριμένο ζήτημα ενημερώθηκα από τους ελαιοπαραγωγούς της περιοχής μου προφανώς, πρέπει να σας πω ότι πριν από λίγες ημέρες συζητάγαμε εδώ σε επίκαιρη και πάλι ερώτησή μου προς τον Υπουργό Υποδομών ένα πάρα πολύ σημαντικό ζήτημα που είναι το βασικό έργο υποδομής της περιοχής, αγροτικής υποδομής, που είναι το Φιλιατρινό φράγμα, για το οποίο έχω ρωτήσει και τέσσερις προκατόχους σας Υπουργούς Αγροτικής Ανάπτυξης τα τελευταία πέντε χρόνια. Έτσι; Αν δεν προχωρήσουν αυτά τα έργα, αν δεν υλοποιηθούν αυτά τα έργα τα οποία λιμνάζουν εδώ και πέντε χρόνια, για ποια αγροτική παραγωγή μπορούμε να μιλάμε πλέον στη χώρα μας; Μιλάω για την περιοχή της Τριφυλίας που έχει τη δεύτερη μεγαλύτερη θερμοκηπιακή κάλυψη σε όλη την Ελλάδα. Το χρησιμοποιώ ως παράδειγμα μιας και είναι και από τη δικιά μου την περιοχή και από την ιδιαίτερη πατρίδα μου. Όμως, βεβαίως αντίστοιχα προβλήματα υπάρχουν σε όλη τη χώρα.

Εδώ μιλάμε για ένα στρατηγικό σχέδιο, λοιπόν, για ένα εθνικό σχέδιο για τη γεωργία, το οποίο θα πρέπει να εστιάζει στην καινοτομία, θα πρέπει να εστιάζει σε νέα συλλογικά σχήματα, θα πρέπει να διευκολύνει και να επιδοτεί τη συμμετοχή νέων αγροτών στον πρωτογενή τομέα. Η δουλειά τους είναι πάρα πολύ δύσκολη. Τα πράγματα σήμερα είναι πάρα πολύ δύσκολα στον πρωτογενή τομέα και νομίζω ότι με πολιτικές οι οποίες δεν απαντούν στα πραγματικά προβλήματα τόσο σε επίπεδο υποδομών τόσο σε επίπεδο καλλιεργειών τόσο σε επίπεδο ουσιαστικών ενισχύσεων δεν μπορεί η ελληνική αγροτική παραγωγή να έχει μέλλον.

Περιμένω, λοιπόν, στη δευτερολογία σας, κύριε Υπουργέ, να απαντήσετε στα ερωτήματά μου. Οι ελαιοπαραγωγοί απαιτούν απαντήσεις. Το είπατε και μόνοι σας ότι υπάρχει πολύ μεγάλη ανησυχία και έχει δημιουργηθεί πολύ μεγάλος θόρυβος γύρω από αυτό το ζήτημα. Οι προθεσμίες είναι ασφυκτικές. Να γνωρίζουν, λοιπόν, μετά και τη συζήτησή μας οι ελαιοπαραγωγοί ακριβώς τι μέλλει γενέσθαι και κυρίως να διασφαλιστεί ότι δεν θα χαθούν κοινοτικά χρήματα από τη χώρα μας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Πρόεδρε.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, πριν απαντήσω στα θέματα που θέσατε, θέλω να κλείσω με την ουσιαστική απάντηση όλων των ερωτημάτων που θέσατε στην πρωτομιλία σας.

Θέλω, λοιπόν, να σας διαβεβαιώσω ότι τα χρήματα του 2024 δεν θα χαθούν. Θέλω να σας διαβεβαιώσω για αυτό. Για αυτό και υπέγραψα μια τελευταία τροποποίηση της απόφασης με την οποία προβλέπουμε ότι κάθε ΟΕΦ μπορεί να πάρει προκαταβολή κατόπιν αιτήματός της στον ΟΠΕΚΕΠΕ μετά την έγκριση του επιχειρησιακού προγράμματος έως την 15η Οκτωβρίου. Φανταστείτε πού βρισκόμαστε και ας δούμε πόσο κοντά είναι η 15η Οκτωβρίου και εδώ είμαστε για να τα ξαναπούμε. Επεκτείναμε, δηλαδή, την προθεσμία για δυνατότητα κατάθεσης αιτήματος προκαταβολής πέραν της 25η Σεπτεμβρίου, όπως προέβλεπε η συγκεκριμένη υπουργική απόφαση.

Και όπως σας ανέφερα, βρίσκονται προς αξιολόγηση ογδόντα κατατεθειμένα επιχειρησιακά προγράμματα συνολικού αιτούμενου προϋπολογισμού περίπου 71,5 εκατομμύρια ευρώ. Με ρωτήσατε πώς κατανέμονται. Θα σας πω ότι ενώ υπήρχε μια γενικότερη -θα έλεγα- κατανομή την περίοδο 2021 - 2022, τριάντα τέσσερα στην Πελοπόννησο, πενήντα τρία στην Κρήτη, οκτώ στη Δυτική Ελλάδα, δεκαέξι στην υπόλοιπη Ελλάδα, τώρα για το 2024 - 2027 η μερίδα του λέοντος είναι στην Πελοπόννησο και στην Κρήτη, είναι από τριάντα ουσιαστικά προγράμματα για κάθε μία από αυτές τις περιφέρειες. Όμως, είναι και απολύτως φυσιολογικό -θα έλεγα- μιας και η καρδιά της ελαιοπαραγωγής -τουλάχιστον για την Ελλάδα- βρίσκεται στις συγκεκριμένες ουσιαστικά περιφέρειες.

Δεν θα μπορέσουμε να τα καλύψουμε όλα, γιατί εδώ πρέπει να δείτε πού βρίσκεται η απάντηση σε ένα άλλο ερώτημα που θέσατε, δηλαδή αν υπήρχαν αδιαφανείς διαδικασίες, ή αν υπήρχε πληροφόρηση. Όταν υπάρχουν αιτήσεις για το πρόγραμμα πολύ περισσότερες από τις δυνατότητες που έχει να καλύψει το πρόγραμμα, αντιλαμβάνεσαι ότι τέτοιου είδους ζήτημα δεν μπορεί να υπάρχει. Δεν θα μπορέσουμε να τα καλύψουμε όλα ή στο σύνολο του αιτούμενου ποσού, καθώς τα διαθέσιμα κοινοτικά κεφάλαια είναι περίπου 42.664.000 ευρώ. Το είπατε και εσείς, το γνωρίζετε πάρα πολύ καλά. Τα χρήματα αυτά αφορούν την επιδότηση κατά 75% του τομεακού προγράμματος και μετά την έγκριση του επιλέξιμου ποσού αυτό θα συμπληρωθεί κατά 12,5% από την εθνική συμμετοχή και κατά 12,5% από την ιδία συμμετοχή των συμμετεχόντων φορέων.

Εάν καταφέρουμε να απορροφήσουμε το σύνολο του προγράμματος με την άθροιση της εθνικής συμμετοχής και των ιδίων κεφαλαίων, το σύνολο του προϋπολογισμού όλων αυτών των προγραμμάτων θα φτάσει στα 63,2 εκατομμύρια ευρώ, δηλαδή 15,8 εκατομμύρια ευρώ κατ’ έτος.

Και αυτή τη στιγμή ολοκληρώνονται από τις δύο αρμόδιες επιτροπές η αξιολόγηση των υποβληθεισών προτάσεων, Δευτέρα ή Τρίτη θα έχουμε την ανακοίνωση του προσωρινού πίνακα κατάταξης. Θα ακολουθήσει η τριήμερη προθεσμία για κατάθεση τυχόν ενστάσεων, οι οποίες πάλι θα αξιολογηθούν, ούτως ώστε να υπάρξει άμεσα η έκδοση των οριστικών αποφάσεων έγκρισης.

Και βεβαίως, στη συνέχεια οι εγκεκριμένες ΟΕΦ θα μπορέσουν να υποβάλουν προς τον ΟΠΕΚΕΠΕ τα αιτήματα προκαταβολών για το πρώτο έτος εφαρμογής, ώστε αυτές να καταβληθούν έως τις 15-10. Για τα επόμενα χρόνια οι προκαταβολές, οι οποίες ανέρχονται από το 30% έως το 80% του προγράμματος –εδώ θέλω να το ξεκαθαρίσω- θα καταβάλλονται έως τις 31 Μαρτίου κάθε έτους, για να μπορέσουμε επιτέλους να βάλουμε μια τάξη σε όλη αυτή τη διαδικασία, η οποία σας είπα ότι είχε δύο σημαντικούς λόγους διαφοροποίησης στο παρελθόν και που, βεβαίως, μας έθεσε σε μια εντελώς διαφορετική λογική.

Απαντώ στα γενικά θέματα τα οποία θέσατε, κύριε Πρόεδρε.

Είναι δεδομένο πως είναι τεράστια ανάγκη για τη χώρα όχι μόνο να εκμεταλλευτεί κάθε δυνατότητα του χρηματοδοτικού εργαλείου που αφορά στο στρατηγικό σχέδιο της Κοινής Αγροτικής Πολιτικής, αλλά να μπει σε μια άλλη εποχή, προσπαθώντας ουσιαστικά να στηρίξει όλους τους ανθρώπους του πρωτογενούς τομέα.

Και ενδεχομένως θα βλέπετε ότι το τελευταίο χρονικό διάστημα μέσα από την προτεραιοποίηση όλων των ζητημάτων που αφορούν στον πρωτογενή τομέα επιχειρείται μια συνολική ανασυγκρότηση όχι μόνο με την απορρόφηση των κοινοτικών κονδυλίων, αλλά κυρίως με έργα υποδομής, με έργα που αφορούν στη διαχείριση των υδάτινων πόρων, με παρεμβάσεις οι οποίες αφορούν στη μείωση του κόστους παραγωγής, με προσπάθεια κατεύθυνσης πολιτικών στα ζητήματα όπου έχουμε το συγκριτικό πλεονέκτημα ως χώρα και σε προϊόντα τα οποία φέρουν προστιθέμενη αξία, αλλά και μέσα από μια γενικότερη προσπάθεια στήριξης όλων των ανθρώπων του πρωτογενούς τομέα.

Μάλιστα, για το Μιναγιώτικο στο οποίο αναφερθήκατε νωρίτερα θα σας πω ότι εντάσσεται σε ένα πλέγμα ουσιαστικά κορυφαίων επιλογών για την κατασκευή αρδευτικών έργων στην Ελλάδα. Εντάσσεται στο πρόγραμμα «Ελλάδα-Ύδωρ 2.0» και βεβαίως, για πρώτη φορά υπάρχει επιτέλους μια συγκεκριμένη αντιμετώπιση κατ’ αρχάς δυνατότητας επάρκειας, αλλά και διαχείρισης των υδάτινων πόρων σε ό,τι αφορά την άρδευση, μια διαδικασία που για πολλά χρόνια, ενώ τη βλέπαμε να έρχεται μπροστά μας ως μεγάλος κίνδυνος, δεν είχε αντιμετωπιστεί ούτε με τη δέουσα προσοχή ούτε με τη δέουσα σημασία.

Φαίνεται, όμως, καθαρά ότι όχι μόνο στη Θεσσαλία με τον «Ντάνιελ», αλλά συνολικά σε όλη την Ελλάδα, στον Νέστο, στον Αλμωπό, στη Θεσσαλία, στην Κρήτη, στη Μεσσηνία θα γίνουν έργα υποδομής τα οποία πραγματικά έχει ανάγκη η χώρα μας, ο αγροτικός παραγωγικός κόσμος της χώρας εδώ και πάρα πολλά χρόνια. Και αυτό είναι μια σταθερή επιλογή, θα έλεγα ότι είναι μια προτεραιότητα αυτής της Κυβέρνησης την οποία φροντίζουμε να την κάνουμε πράξη και να την κάνουμε πραγματικότητα, δίνοντας ενδεχομένως τον καλύτερό μας εαυτό.

Και αυτή ενδεχομένως είναι και η παρακαταθήκη για τα πολλά επόμενα χρόνια για τον παραγωγικό κόσμο της χώρας που θα βρεθεί με την κατασκευή συγκεκριμένων υποδομών, οι οποίες θα του δώσουν τη δυνατότητα να αντιμετωπίσει πολλά από τα ζητήματα που στο παρελθόν κρατούσαν πίσω και την παραγωγική διαδικασία της χώρας και τον πρωτογενή τομέα, ενώ βεβαίως δεν του έδιναν τη δυνατότητα να αναπτυχθεί στον βαθμό ή στο επίπεδο που το δικαιούνταν και που έπρεπε να φτάσει.

Τέλος, θέλω να σας πω το εξής: Είναι όντως μια χρονική στιγμή που ο πρωτογενής τομέας έχει προτεραιοποιηθεί ακόμη και στις πολιτικές της Ευρωπαϊκής Ένωσης, κάτι που αποτελεί μια ευτυχή συγκυρία για τη χώρα. Είναι η στιγμή που μπορούμε πραγματικά μέσα από τα προϊόντα που έχουν μοναδικότητα, όπως σας είπα και νωρίτερα, και προέρχονται από την ελληνική γη να δημιουργήσουμε μια εντελώς διαφορετική εικόνα για την ελληνική παραγωγή δίνοντας ουσιαστικά τον χώρο να δείξει τις πραγματικές της δυνατότητες.

Εγώ προσωπικά πιστεύω ότι αυτό είναι στο χέρι μας. Δεν είναι θέμα πολιτικής αντιπαράθεσης. Αυτή είναι η δική μου άποψη. Ο πρωτογενής τομέας είναι ένας σταθερός και παραγωγικός χώρος. Συμβάλλει αδιανόητα σημαντικά στην κοινωνική συνοχή της χώρας και πρέπει να τον αντιμετωπίζουμε με μια ολιστική προσέγγιση, κάτι που επιχειρεί η Κυβέρνηση.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Ενημερώνω το Σώμα ότι δεν θα συζητηθεί λόγω κωλύματος του Βουλευτή η πρώτη με αριθμό 1393/16-9-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Περιβάλλοντος και Ενέργειας με θέμα: «Για το έργο της ηλεκτρικής διασύνδεσης Χανίων - Δαμάστας».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 9.25΄ λύεται η συνεδρίαση για τη Δευτέρα 23 Σεπτεμβρίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**